A Téka Tábor története

A Téka együttesben akkor merült fel először a tábor gondolata, amikor

minden helyről, ahol éjszaka muzsikálni akartunk, hol finoman,

hol keményebben, de kijjebb rugdaltak minket. Beszprémy Kati – aki

annak idején a Téka-klubban a kézműves foglalkozásokat vezette –

ajánlotta, hogy tud az Őrségben egy helyet, ahova érdemes lenne

elzarándokolni. Itt nem zavarunk senkit, mivel a táborhely távol van

a falutól, ezért pont ideális húsz-harminc ember számára, akik addig

szeretnének muzsikálni, énekelni, ameddig csak kedvük tartja. Így

kerültünk 1983-ban Hegyhátszentjakabra, a Vadása-tó partjára. Az

ottani tanácselnök, Tolvaj elvtárs szívesen fogadott, de amikor látta

azt, amin mi is meglepődtünk, hogy háromszáz-háromszázötven

fiatalt vonzott a táborunk, megérezte a nagy üzleti lehetőséget, és az

1984-es tábor után saját vállalkozásba kezdett, mi meg mehettünk

új táborhelyet keresni.

Egy zenésztanfolyamon találkoztunk Ferencz Katival és Marssó

Bélával, akik Nagykállóból jöttek, és hallván a problémánkat, rögtön

felajánlották, hogy a közelükben van egy szép kastély, ott talán

tarthatnánk tovább a táborainkat. Amikor azonban kiderült, mekkora

a létszám, maradt Harangod, ahol ugyan a gyönyörű akácos és a

tó mellett csak igazi nomád tábort lehetett létrehozni, de gondoltuk,

pont ez lehet a varázsa. Családi nyaralás közben, Miskolc-Tapolcáról

kerekedtünk fel, hogy megnézzem a helyet. Nem hittem a szememnek,

amikor az erdő útvesztői után megérkeztem a nagy tisztásra, és

a kis Trabcsimmal megálltam az Ínség-domb tetején. Festői környezet,

csodálatos kilátás, tó, madarak, ürgék, közel négyszáz hektár

érintetlen terület fogadott.

Rögtön mondtam Katinak és Bélának: „Jövünk!”. Ősszel megismertük

Stock Gyulát, a Művelődési Központ akkor frissen kinevezett

igazgatóját, aki azzal hívta fel magára a figyelmünket, hogy bármilyen

ötletünk volt, vagy megvalósíthatatlannak tűnő tervünk, arra

neki csak az volt a válasza: „Megoldjuk!”. Együtt mentünk Fodor

Jánoshoz, az akkori tanácselnökhöz, aki szintén mellénk állt, és

Stock Gyulát kinevezte a Téka Tábor helybéli felelősévé, valamint

mindenben zöld utat engedélyezett neki.

Így 1985-ben már ide hívtuk az embereket, és a létszám lassan

négyszáz fölé duzzadt, mert mindenki ilyen szabadságban szerette

volna tölteni a nyarát, ahol a magyar népzene, néptánc tanulása

mellett a kézművességgel is megismerkedhetett, hiszen ez akkortájt

mind csak külön létezett. Sokan csatlakoztak hozzánk. Az Almássy

Téri Szabadidőközpont – ahol akkoriban a Téka-klub üzemelt nagy

sikerrel – szintén mellénk állt Hevesi István vezérletével.

Ferenczi Piroska besegített a kézművességbe, majd a kézműveseket

szervezte és irányította. Volt ott szövés-fonás, agyagozás, kosárfonás,

gyékényezés, gyöngyfűzés, nemezelés, gyermekjáték-készítés.

A lovaglás mellett lovasbemutatókat is tartottak, sőt megalakult

a Téka Lovas Egyesület, a későbbi Történelmi Lovas Egyesület, de

e tájban alakult az ottani táncoktatókból a Téka Táncegyüttes is.

Boka Gábor vezetésével a táborlakókból verbuvált „Lókötő”, majd

„Lopótök” színtársulat szórakoztatta a „nagyérdeműt”. Kirándulások,

tábortüzek, valamint előadások (Makovecz Imre, Ratkó József)

színesítették a programot.

Emlékszem, meglátogattuk Makovecz Imrét a MAKONA irodájában,

és kértük, hogy tervezzen nekünk egy tánccsűrt, ahol esős

időben is tudunk táncolni. El is mondta a gondolatát, csak az volt

a baj, hogy az épület „királyfája”, ami középen tartja a gerendákat,

éppen a csűr közepén érkezik a földre.

– Ez zavarni fog minket – mondtuk.

– Nem baj – mondta –, majd körtáncokat táncoltok!

Ezt meghallotta Ekler Dezső, aki szintén a MAKONÁ-ban alkotott.

Ő lett aztán megbízva a tervezéssel, és ő lett a tábor főépítésze,

a szellemiség megőrzésének egyik harcosa. Megszületett a jelen92

93

legi tánccsűr, először csak papíron. Nagyon tetszett nekünk. Aztán

a vizesblokk, az ebédlő, az információs épület, a kilátó. Nagykálló

elfogadta a terveket, sőt más épületek tervezését is Ekler Dezsőre

bízták, hiszen éppen akkor indult a várossá nyilvánítás útjára

Nagykálló, amit aztán el is nyert. Dezső pedig építésztábort szervezett

magyar és külföldi építészpalántáknak, hogy a gyakorlatban

is végigkísérjék egy munka megvalósulását, sőt lássák, ahogy az

elkészült művet birtokba veszik a táborlakók. A lajtos kocsiból vett

víz a múlté lett, a betonoszlopokat fára cserélték, a budikból szép,

korszerű WC-k lettek.

Jöttek Brazíliából, Japánból, Európa számos nyugati országából,

Ausztráliából, ami akkor nagyon nagy szó volt. A tábor egyre

olajozottabban üzemelt, nagy híre volt, hiszen ilyen komplex népművészeti

tábor, mint a Téka Népművészeti Tábora, nem volt még

Magyarországon. Igaz, nagy erőfeszítések kellettek a Téka együttes

részéről. Minden támogatást, amit kaptunk, a tábor fejlesztésébe

tettünk, szerszámokat, szövőszékeket, matracokat, gyapjút és más

anyagokat vásároltunk.

Stock Gyula biztatására Fodor János polgármester megépíttette

az aszfaltozott utat, hogy kulturáltan lehessen kijutni a táborba, és ne

csak az erdőn keresztül. Kihozatta a villanyt. Stock Gyula a Művelődési

Központ dolgozóiból személyzetet adott, akik működtették és

őrizték a területet egész évben. A fafaragók óriás alkotásait kiállította

a tábor bejáratához.

Mint tudjuk, a lényeg az apróságokban rejlik, így számára is fontos

volt, hogy gyors legyen a bejelentkezés, mindenhol tisztaság legyen,

a WC-k, mosdók, tusolók működjenek, a szennyvízszippantás flottul

menjen. Nagy harca volt, hogy a tervek szerinti golfpálya helyett az

önkormányzat üdülőközponttá nyilvánította a területet, majd megalapította

a Harangodi Téka Egyesületet.

A büfé, mely központi szerepet töltött be a tábor életében, éjjel-nappal

nyitva volt, hála Szilágyi Ferke barátunknak, de voltak olyan

évek, amikor Tóth Ottó vállalkozó mutatta meg, milyen is a vendéglátás

felsőfokon. A létszám egyre duzzadt. Volt, amikor ezerkétszázan

voltunk.

Mindenkit kértünk a zenészbarátaink közül, akik zenekarban

muzsikáltak, hogy szervezzenek hasonló tábort, mert nagy igény

van az ilyen típusú együttlétekre. Aztán meg is fogadták a tanácsunkat,

gombamód szerveződtek a zenész-, kézműves-, vagy hasonló

komplex táborok.

A Tükrös együttes, akikkel közösen elosztottuk a muzsikus teendőket,

ma is nagy sikerrel tartják táboraikat.

Az a közösség, akik itt a táborunkban kovácsolódtak össze, saját

bevallásuk szerint egész évben abból az érzésből táplálkoztak, amivel

itt töltődtek fel. Szövődtek itt szerelmek, fogantak és születtek

gyerekek (sok Téka-gyereket tartottunk számon). Volt, aki a lakodalmát

szervezte a táborunkra. Itt forgatta Szomjas György a Mulatság

című filmjét, mely szintén érzékelteti az abban az időben oly

áhított szabadságérzés fontosságát, ami az egész tábort áthatotta.

Az épületeket gondozni is kellett, amire nem volt önkormányzati

pénz, így vállalkozók segítettek a legszükségesebb munkálatok

elvégzésében. A terület tulajdonosi viszonyait azonban nem lehetett

megoldani, hiszen sok magántelek is belenyúlt a Téka Tábor területébe,

és mindenki nagy üzletet látott ebben, így nem könnyen lehetett

felvásárolni.

Ekler Dezső Magyarországon egyedül kapta meg a Téka Tábor

épületeiért 1989-ben az utolsó jugoszláv elismerést, a Piranesi-díjat,

majd 1991-ban az olasz Palladio-díjat is, ami az egyik legrangosabb

elismerés a világ építészei között. A Bedekker kiadványoktól,

a hivatalos műegyetemi tankönyveken át, egy tucat nemzetközi

szakkönyv és folyóirat foglalkozik a tizenhét métert átívelő, egyenes

gerendákból megoldott, jellegzetes angyalszárny szimbólumú tánccsűrrel,

hiszen ez a megoldás – ahogyan Ekler Dezső megoldotta az

épület szerkezetét – egyedülálló. Akik építették: a Budapesti Műszaki

Egyetem, az Iparművészeti Egyetem, a Debreceni Ybl Miklós Építőipari

Főiskola hallgatói, valamint a Nagykállói Költségvetési Üzem

ácsai, Toka Sándor ácsmester vezetése és irányítása mellett.

Több éven keresztül győzködtük az akkori vezetést, hogy értéket

kell menteni, gondozni kell az itt felépített épületeket, de nem

találtunk meghallgatásra, illetve kivitelezésre. Jöttek a gondok, nem

volt gazdája a területnek, Stock Gyula keze is egyre jobban meg lett

kötve. A siker együtt jár az irigységgel is, mindenki magának akarta

a koncot. Hiába voltak nagyon sokan a táborban, a végeredmény

vagy nulla, vagy deficit lett.

Hosszú vívódás után jutottunk el oda, hogy váltani kell! Garáné

Magyar Katalin jött a segítségünkre, aki azt javasolta, hogy építsünk

egy másik tábort. Keressünk egy helyet, legyen saját tulajdonunk,

hogy ne legyünk kiszolgáltatva! Ebben Ekler Dezső is támogatott

minket.

– Majd építünk egy másikat! – mondta.

1999-ben tartottuk az utolsó tábort Nagykállóban, majd találtunk

egy szép területet a Zemplénben, Boldogkőváralján, és egy év

kemény munka után a következő Téka Népművészeti Tábort már

ott tartottuk.

Csodálatos tájvédelmi környezet, patak, erdők, dombok, a bodókői

vár. Pásztor Péter, az organikus építészet jeles felvidéki képviselője

megtervezte és megépítette a tánccsűrt, vizesblokkot, egy egységes

képet adva a tábornak. Tetszett, hogy minden a miénk, bár

tudtuk, ekkor kell a legtöbb munkát beletenni, hogy működhessen

valami. Garáné Magyar Kati segített is ebben. Hosszú ideig, az egész

nyarat kitöltve, igazán magas színvonalon működött a tábor.

Összegzésképpen elmondhatom, jó érzéssel tölt el, hogy működik

valami úgy is, hogy nincs ott a Téka együttes, hiszen mindegyik

helyszínen úgy adtuk át a stafétabotot, hogy ez a népművészeti

értékőrző szellemiség maradjon meg.

Mindig is fontos volt számunkra, hogy minden embernek kielégítsük

a kívánságát, kedvenc dallamait eljátsszuk, ne mi legyünk az

elsők, akik az ágyba bújnak. Minden esetben képesek voltunk akár

három napig is fennmaradni a szórakozni vágyókkal, ami természetesen

magával vonta, hogy egy egész éjszaka átmuzsikálása után

egyértelmű volt, hogy a reggel kezdődő gyerektáncházat is nekünk

kell végigmuzsikálni. Az is természetes volt, hogy a délelőtti, délutáni

tánctanításokon mi muzsikáljunk, az esti táncházat mi csináljuk,

és az utána következő kocsmai szórakoztatásnál is aktívan részt

vegyünk. Szerencsére a Tükrös együttes is bekapcsolódott a zenélésbe,

és nagyon sokat segítettek. Persze, ha a szervezésben, vagy

a programokban valami fennakadás volt, azt is mi oldottuk meg.

Szívesen csináltuk, szerettük, minden a vérünkben volt, hiszen azt

tanultuk az öreg mesterektől, hogy nincs olyan elvetemült helyzet,

amit meg ne oldhatnánk. Ezért kaptunk „Magyar Művészetért-díjat”,

vagy az „Erdélyi Világszövetség Becsületrend Rubinját” a magyar

kultúra megőrzéséért és továbbadásáért.

2008. január 22-én Nagykállóban, a kultúra napján muzsikáltunk,

ahol a mostani polgármester, Juhász Zoltán kérte: „Úgy is mindenki

azt mondja Harangodra, hogy megyünk ki a Tékába, hadd nevezzék

a területet ezentúl Tékának!”. Mi ennek a megtisztelő kérésnek

eleget tettünk, bár tudtuk, ez nem azt jelenti, hogy mi csináljuk a

táborokat, hiszen ugyanebben az időszakban Pomázon, a Magyar

Vár Táborban házigazdák vagyunk. Most is sokan jönnek a „Téka

Táborba”, és kérdezik is, hogy ott leszünk-e, hiszen sokak emlékezetében

még él a legendás Téka Tábor.

Kívánom, hogy gondozzák és őrizzék a területet a nagykállóiak, az

érdeklődők pedig élvezzék ennek a területnek a szépségét, továbbra

is ápolják, tanulják és adják tovább a magyar népi hagyományokat,

hiszen magyarságunk csak így maradhat életben!